ועדת הכספים, כנסת 24, פרוטוקול מספר 243, 2022-03-08 13:45

אלכס קושניר: אנחנו עוברים לדיון הבא.

אלכס קושניר: כפי שאמרתי, הדיון הוא על משבר התבלינים לייצוא ואי קבלת פיצוי בהתאם לגובה הנזק שנמצא.

אלכס קושניר: יש לנו ארבעה יוזמים ויוזמות, קטי את ראשונה בבקשה.

קטי קטרין שטרית: תודה רבה, אדוני היושב-ראש.

קטי קטרין שטרית: להבדיל מהענף הקודם, את ענף התבלינים אני מלווה הרבה זמן, ממש מתחילת הקורונה ובגלל הקורונה.

קטי קטרין שטרית: אני רוצה לשאול את אדוני, אם אתה קונה בסופרמרקט נענע.

אלכס קושניר: אני לא דוגמה.

אלכס קושניר: עזבי, אל תדברי עלי.

קטי קטרין שטרית: לא משנה, אשתך, בת זוגתך.

אלכס קושניר: גם לא, עזבי.

קטי קטרין שטרית: כשאני קונה, גם אם אני אשמור את זה מאוד, אורך החיים הוא שבוע ימים גג, אני חושבת שאפילו הפרזתי.

קטי קטרין שטרית: ענף התבלינים בישראל הוא רווחי לייצוא, הוא אחד הענפים הרווחיים ביותר שהיו למדינת ישראל.

קטי קטרין שטרית: הענף הראשון שנפגע בקורונה זה ענף התבלינים, למה?

קטי קטרין שטרית: כי לא היו טיסות.

קטי קטרין שטרית: זה לא שהם מובילים באנייה, הם צריכים טיסות רגילות שהסחורה שלהם עוברת בהן.

קטי קטרין שטרית: ענף התבלינים הוא קריטי לשימור החקלאות.

קטי קטרין שטרית: אני כבר לא מדברת על זה, שאת התבלינים במדינת ישראל מגדלים במקומות האסטרטגיים ביותר למדינת ישראל – זה דבר ראשון.

קטי קטרין שטרית: מעבר לכל ענף אחר, בקעת הירדן, הערבה התיכונה, הם המקומות האסטרטגיים ביותר למדינת ישראל, שעדיין לא איבדנו בהם את האחיזה שלנו.

קטי קטרין שטרית: כמובן כתוצאה ממשבר הקורונה וחוסר היכולת לייצא את אותם התבלינים, הם ספגו מכה אנושה, כי מספר גדול מאוד של מגדלי תבלינים עזבו את הענף, הם לא שרדו את המגיפה.

קטי קטרין שטרית: עקב התפרצות הקורונה – ופה אפשר למדוד את זה – יש ירידה של 50% ואפילו יותר של הייצוא, וכמובן של המחירים, בגלל שהייצוא מתבצע בטיסות נוסעים ואין טיסות נוסעים, הירידה אפילו כפולה.

קטי קטרין שטרית: אי אפשר לשמר אותם בשום פנים ואופן, כי חיי המדף שלהם קצרים מאוד.

קטי קטרין שטרית: גם השר וגם מנכ"לית משרד החקלאות ביצעו מספר ביקורים, הם ראו את זה במו עיניהם, והם מודעים למשבר.

קטי קטרין שטרית: הם גם פעלו.

קטי קטרין שטרית: על אף הניסיון שלהם לסייע – הם פנו למשרד האוצר והם שיגרו צוות מקצועי ועשו את כל הדברים האפשריים – הם בעצמם אומרים שכדי הענף הזה יעמוד על הרגליים, צריך לפחות 12.5 מיליון שקלים.

קטי קטרין שטרית: להזכירך, בגל הראשון והשני, פעלתי מול משרד האוצר.

קטי קטרין שטרית: כולם הבינו את הצורך, כתוצאה מזה שהם מחזירים את זה באופן כפול ומכופל למדינה במיסים שהם משלמים, ובפעם הקודמת כמדומני נתנו להם שמונה מיליון שקלים, וזה קצת הרים אותם.

קטי קטרין שטרית: אנחנו מדברים על הגל הראשון והשני, אבל מה עם השלישי?

קטי קטרין שטרית: מה עם הרביעי?

קטי קטרין שטרית: מה עם החמישי?

קטי קטרין שטרית: גם שם היתה בעיה מאוד קשה, ואין שום פיצוי.

קטי קטרין שטרית: כל התקופות האלה אנחנו בדיונים.

קטי קטרין שטרית: תשאל גם במשרד החקלאות, גם במשרד האוצר, וכולם יגידו לך שיש צורך לסייע להם, אבל כל המנגנון המסורבל הזה – הרי כולם יודעים שהם זקוקים לסיוע הזה, אבל שהוא יינתן, בדרך כבר ייפלו עוד מגדלים.

קטי קטרין שטרית: אני חושבת שהם התחילו כ-97, ירדו ל-36 מגדלים, והיום גם זה כבר בסכנה.

אלכס קושניר: כמה יש עכשיו?

אנה מלר: היום 44.

אלכס קושניר: וכמה היו לפני?

אנה מלר: אני מדברת על ענף ייצוא.

אלכס קושניר: כמה היו לפני הקורונה?

אנה מלר: היו 120.

קטי קטרין שטרית: 120 היו, אני חשבתי ש-97 – זה המספר שזכרתי כשהייתי אצלכם בסיור, ותראו כמה נשארו מהם.

קטי קטרין שטרית: אתה יודע מה?

קטי קטרין שטרית: זה סוג של ענף, שפשיטת הרגל שלו היא בשקט, לאט-לאט, אבל נהיה במצב שלא תהיה הכנסה למדינה.

קטי קטרין שטרית: זאת הכנסה מצוינת, חוטפים את זה במדינות העולם.

קטי קטרין שטרית: אנחנו עוד לא יודעים מה יהיה עם אוקראינה ורוסיה, שזה סיפור נוסף.

קטי קטרין שטרית: כשאני הגשתי את הבקשה, עוד לא היה הסיפור של המלחמה בין רוסיה לבין אוקראינה.

קטי קטרין שטרית: אנחנו נמצא את עצמנו במצב יותר קשה בענף הזה, אבל אלכס, אני ממש עושה החייאה לענף הזה, כי אחרת הענף יקרוס, אם הוא לא בדרך כבר לקריסה.

אלכס קושניר: מיכל, בבקשה, גם יוזמת הדיון.

מיכל שיר סגמן: תודה רבה, אדוני היושב-ראש.

מיכל שיר סגמן: אני לא אחזור על הדברים של קטי, כי היא לקחה כמעט את כל המילים שרציתי לומר.

מיכל שיר סגמן: היא אמרה דברים נכונים ודברי טעם.

מיכל שיר סגמן: אני כן אציין שבין ספטמבר לבין דצמבר 2020, תקופה שבה היה סגר, הם לא קיבלו פיצוי, ולכן אני מניחה שאז גם היתה הירידה הדרסטית מ-120 לכיוון ה-44.

מיכל שיר סגמן: מדובר על עסקים שבסוף לקחו הלוואות מאוד מאוד גדולות, הם פספסו עונות של חגים, של קריסמס, של חגים שנחשבים כחגים חזקים לייצוא.

מיכל שיר סגמן: חשוב לציין שמדינת ישראל נחשבת כמדינה מצוינת לרכישת אותם התבלינים.

אלכס קושניר: באופן כללי.

מיכל שיר סגמן: זה נכון, אבל בענף הספציפי הזה בגלל העונות שלנו, הפרשי העונות, איכות המוצר שלנו בישראל נחשבת מצוינת, ולכן גם רוצים לקנות מאתנו.

מיכל שיר סגמן: ברגע שטיסות הופסקו, בין אם זה בגלל הקורונה, ובין אם זה בגלל המלחמה שמתרחשת כרגע באירופה, ופספוס של מספר שנים של חגים ועונות משמעותיות במוצר שיש לו חיי מדף מאוד מאוד קצרים, יש לתת על זה את הדעת.

מיכל שיר סגמן: אני באתי עכשיו מדיון עם משרד הכלכלה, ואני חוזרת על אותה דרישה גם למשרד האוצר.

מיכל שיר סגמן: משרד החקלאות נותן המלצה מקצועית.

מיכל שיר סגמן: אף אחד לא חושד בעסקים, כי משום מה תמיד תמיד חושדים.

מיכל שיר סגמן: פה מדובר על משרד ממשלתי רציני, שעשה עבודת מחקר רצינית ומקצועית לעומק, הגיע עם מסקנות, מגיע עם זה לאגף התקציבים, אומר: 12.5 מיליון.

מיכל שיר סגמן: רוצים להתווכח על ה-12.5?

מיכל שיר סגמן: בסדר, אבל אלה הממצאים של משרד החקלאות.

מיכל שיר סגמן: לבוא עם רגליים אחוריות ולהתנגד לכיוון של פיצוי – המשמעות היא שגם מתוך ה-120, ה-44 האלה, אנחנו פשוט החלטנו כמדינה וכמדיניות לחסל לחלוטין את הענף, וזאת המשמעות של זה.

מיכל שיר סגמן: אני חושבת שעל זה הדיון.

מיכל שיר סגמן: הדיון פה הוא לא על פיצויים לענף הזה, אלא על המדיניות – האם מדינת ישראל מעוניינת שיהיה לה ענף ייצוא כזה, וזה הדיון, שלא נתבלבל.

אלכס קושניר: מה היקף הייצוא?

אנה מילר: אני חקלאית ממושב נעמה בבקעת הירדן.

אנה מילר: אנחנו עוסקים בגידול תבלינים ובייצוא.

אנה מילר: כרגע אני מייצגת יצואנים, לא שוק מקומי.

אנה מילר: היקף הפדיון של הענף הוא 80 מיליון יורו בשנה.

אלכס קושניר: בשנה רגילה?

אנה מילר: כן.

אלכס קושניר: מה היה ב-20'?

אנה מילר: היה 20% פחות, או 30% פחות, אני עוד לא יודעת, אין לנו נתונים נוספים.

אנה מילר: אני מדברת על 21'.

אלכס קושניר: ומה היה ב-20'?

אנה מילר: גם משהו כזה, אותו דבר.

אנה מילר: הקורונה התחילה במרץ, שזה חודש מאוד חשוב, ואני אסביר לכם גם למה – כי אצלנו חם ובאירופה עוד חורף, ואז אנחנו מרביצים כמויות.

אנה מילר: בדיוק אז התחילה הקורונה וסבלנו קשות מזה.

אלכס קושניר: אתם קיבלתם סיוע כלשהו מהמדינה?

אנה מילר: אנחנו קיבלנו 8,200,000 שקל על חודשים מרץ, אפריל, מאי, יוני 20'.

אנה מילר: מזה ירד – מי שקיבל ברשות המיסים איזשהו סכום, הורידו וניכו את הסכום הזה, וזה מה שקיבלנו.

אנה מילר: מאז לא קיבלנו שום דבר.

אלכס קושניר: מיוני 20' לא קיבלתם דבר?

אלכס קושניר: אני מבין את כל מה שנאמר פה על ידי חברי הכנסת, ורוצה להגיע למספרים, זה מה שמעניין.

אלכס קושניר: אני רוצה לדעת, בכמה ירדו המחזורים של הייצוא בשנת 20' מול שנת 19' , בשנת 21' מול שנת 19'.

אנה מילר: אנחנו התחלנו בכלל הענף בסביבות 10,000 טון יצוא בשנה, וכרגע אנחנו עומדים על 6,000, 7,000 טון יצוא, אז תעשו חשבון.

אלכס קושניר: בשנת 21'?

אנה מילר: כן, גם ב-20', זה ירד בערך ב-30%, 40%.

אנה מילר: עכשיו יש לנו הזדמנות לא נורמלית להרחיב את הענף – למה?

אנה מילר: כי פתאום באפריקה, שהם המתחרים העיקריים שלנו, אין בכלל לוגיסטיקה, אין להם בכלל טיסות מכל מיני סיבות הפסיקו את הטיסות.

אנה מילר: כולם רצים עכשיו לישראל, כולם רוצים לחזור לישראל, ואנחנו עומדים עם הלשון בחוץ, כי אין לנו תזרים מזומנים, אנחנו לא מסוגלים, כולנו עם הלוואות כאלה.

אלכס קושניר: את לא צריכה פיצוי, את צריכה סיוע בתזרים.

אנה מילר: אני צריכה סיוע, תקראו לזה איך שאתם רוצים, על מה שהפסדתי בקורונה.

אנה מילר: תנו לי 12.5 מיליון שקל, כמו שרואי החשבון שבדקו את החשבונות שלנו וחתמו על זה הודיעו, זה מה שאני צריכה.

אנה מילר: אתה שואל למה אנחנו לא הולכים לרשות המיסים.

אלכס קושניר: לא אמרתי את זה.

אנה מילר: אופי הענף אחר.

אנה מילר: ברגע שצריך לזרוק את המלאי שלנו, זה לא נעליים שאפשר לשים בצד ואחר כך להשתמש בהם, אמנם לא כל כך באופנה, אבל אפשר.

אנה מילר: פה אין, אתה לא קוטף, אחרי שבוע אתה צריך לזרוק לפח ולהתחיל מחדש – זאת הבעיה שלנו.

אלכס קושניר: אנה, תודה רבה.

אלכס קושניר: אירנה ממשרד החקלאות, בבקשה.

אירנה אטינגר: אדוני היושב-ראש, כפי שכבר אמרתי בדיון הקודם, יש הרבה ענפים שנפגעו, אנחנו לא מכחישים את זה.

אירנה אטינגר: אם נתחיל לתת פיצויים לכל אחד בדיוק כמו שהוא מבקש – בסוף התקציב הוא מוגבל.

אנה מלר: אתם הוצאתם חוות דעת.

אלכס קושניר: זה בדיוק מה שבאתי להגיד.

אלכס קושניר: העמדה המקצועית של משרד החקלאות, מה היא?

אירנה אטינגר: העמדה המקצועית של משרד החקלאות – האמת שאני צריכה לבדוק אם יצא מסמך.

אנה מלר: יצא מסמך.

אירנה אטינגר: לא קיבלתי מסמך כזה, אני יכולה לבדוק את זה.

אלכס קושניר: קודם כל תבדקי.

אלכס קושניר: גלעד מאגף התקציבים במשרד האוצר, אתה בטח מכיר.

גלעד קריב: תודה, אדוני היושב-ראש.

גלעד קריב: אנחנו מכירים את הנושא.

גלעד קריב: החל משנת 2020 עלו טענות על ידי מספר ענפים בתחום החקלאות, בדומה לענפים אחרים במשק הישראלי, על דרישה לפיצויים ייחודיים, ולא דרך המנגנונים הקבועים, שנתנו לכלל העסקים, המענקים, הוצאות קבועות ושאר הדברים שניתנו על בסיס מבחני ירידה בפדיון.

גלעד קריב: בזמנו אנחנו דנו ביחד עם משרד החקלאות על הענפים האלה, על הפגיעה ועל ההשפעה של הקורונה.

גלעד קריב: זה הגיע לדיונים בדרגים הבכירים ביותר עד מנכ"ל המשרד, ממלא המקום דאז, והוחלט שאין מקום להקצאת מענק ייחודי.

אלכס קושניר: תחזור על המשפט הזה, על ידי מי הוחלט, ובעקבות מה הוחלט.

גלעד קריב: הוחלט במשרד האוצר על ידי ממלא מקום המנכ"ל ואגף התקציבים ביחד, שאין מקום להקצות מענק ייחודי לענפים הללו, בין היתר בגלל שלא ניתן היה לראות ירידה בפדיון.

גלעד קריב: משיחות שקיימנו עם משרד החקלאות, הבנו שלחלק גדול מהענפים – אני לא יודע אם מדובר בדיוק על הענף הספציפי הזה – הפדיון ירד באחד מפעילויות העסק, אבל בשאר פעילויות העסק הפדיון לא ירד, ובמקרים מסוימים עלה.

גלעד קריב: כך שבשורה התחתונה באותו עסק לא היה ניתן לראות ירידה בפדיון.

גלעד קריב: אם כן היה ניתן לראות, היו מקבלים את הפיצויים הרגילים.

אלכס קושניר: גלעד, על איזה ענף אתה מדבר אתי עכשיו?

אלכס קושניר: עכשיו על מה אתה מדבר?

גלעד קריב: אני מדבר על כלל הענפים.

קטי קטרין שטרית: לא לא, דבר ספציפית על ענף התבלינים.

גלעד קריב: דיברנו על ענף התבלינים, כולם ביחד.

אלכס קושניר: גלעד, לא כולם ביחד, אנחנו מדברים פה על ענף התבלינים.

אלכס קושניר: בשנת 20' ענף התבלינים קיבל סיוע ייחודי, בגלל שמדובר בענף מוטה ייצוא וחיי המדף של המוצר מאד מאוד קצרים והיתה פגיעה מאוד מאוד קשה.

אלכס קושניר: אני מבין שאחר כך היה איזשהו מסמך של משרד החקלאות, עמדה מקצועית של משרד החקלאות, שתומכת בסיוע הזה גם בשנת 21', ואני רוצה לדעת מה קרה עם זה.

אלכס קושניר: קיבלתם מסמך כזה?

אלכס קושניר: לא קיבלתם מסמך כזה?

אלכס קושניר: מה עמדתכם?

אלכס קושניר: מה העמדה של משרד החקלאות?

אלכס קושניר: מה קורה?

גלעד קריב: אז קיבלנו מסמך כזה ממשרד החקלאות, שמתאר את הטענות של החקלאים ואת הטיעונים המרכזיים בגללם הם מעוניינים בפיצוי ייחודי.

גלעד קריב: קיימנו על זה כמה דיונים עם המשרד, ועמדת משרד האוצר היא שלא צריך להקצות מענה מיוחד לזה.

אלכס קושניר: למה?

גלעד קריב: כי מדיניות הממשלה היא לראות אם היתה ירידה בפדיון של אותו עסק.

גלעד קריב: יש דרכים אחרות - - -

אלכס קושניר: מה היתה הירידה בפדיון של ענף התבלינים?

גלעד קריב: זה לא הוצג בנתונים של משרד החקלאות.

גלעד קריב: אם באמת היתה ירידה בפדיון, הם היו זכאים למענקים.

אלכס קושניר: אז על סמך מה קיבלתם החלטה, אם לא הוצג לכם נתון?

גלעד קריב: זו היתה החלטה רוחבית, שאנחנו לא משנים את מנגנון הפיצוי עבור ענף כזה או ענף אחר.

גלעד קריב: תמיד יש מקרים חריגים, אבל מדיניות הממשלה היתה שמפצים לפי ירידה בפדיון, ואם יש ירידה בפדיון לפי הסף שנקבע, אז הם יהיו זכאים לפיצוי.

אלכס קושניר: אנה, בכמה היתה ירידה בפדיון?

אנה מלר: כל משק הציג למשרד החקלאות חוות דעת של רואה חשבון בכמה בדיוק היתה הירידה בחשבון.

אלכס קושניר: אנה, אני מבקש בלי אמוציות.

אנה מלר: אני לא יכולה בלי אמוציות.

אלכס קושניר: אני מבין, אבל עדיין אני מבקש ממך.

אלכס קושניר: אני רוצה לדעת ממוצע.

אנה מלר: ממוצע 40%, 50% לעומת שנים נורמליות קודמות בלי קורונה.

אלכס קושניר: 19' לעומת 20'?

אלכס קושניר: 20' לעומת 22'?

אנה מלר: כן, ההשוואה היתה לשנת 19'.

אלכס קושניר: לשנת 19'?

אלכס קושניר: תמיד ההשוואה היא לשנת 19'.

אלכס קושניר: גלעד, אתה מכיר את הנתון?

אנה מלר: אנחנו עשינו הכול לפי רשות המיסים – איך שהיא מבקשת, ככה עשינו, וזה מה שהתבקשו לעשות רואי החשבון של כל חקלאי וחקלאי, הם הציגו את זה למנהלת ההשקעות והם ראו את זה, וזה מה שהוגש לאוצר.

קטי קטרין שטרית: הרי לא אנחנו הבאנו נתונים למשרד האוצר, משרד החקלאות הביא נתונים למשרד האוצר, זאת אומרת: גורם מקצועי אחד לגורם מקצועי שני.

קטי קטרין שטרית: מה שבאים באוצר ואומרים: העבודה שנעשתה על ידי משרד החקלאות, לא קיבלנו אותה.

קטי קטרין שטרית: זה לא נכון.

קטי קטרין שטרית: אני חוששת מזה שאפילו לא ראית את הנתונים.

אבשלום וילן: כמה דברים קשים, בשנתיים האחרונות כל מערכת היחסים בין משרד החקלאות, משרד האוצר, אתה כאן רואה את התוצאה.

אבשלום וילן: יש למשרד החקלאות את הנתונים המדויקים.

אבשלום וילן: הם הגישו בקשה.

אבשלום וילן: גלעד לא התכונן היום לישיבה.

אבשלום וילן: אין לי טענות, הוא יעשה שיעורי בית ויעביר.

אבשלום וילן: הרי אין בהנמקה הזאת כלום.

אבשלום וילן: אמרו לך היה 30 מיליון ופה ושם, אבל אף אחד לא התייחס לזה ברצינות.

אבשלום וילן: לצערי, משרד החקלאות בממשלה החדשה, שאני מאוד תומך בה באופן אישי, פשוט לא מייצג את החקלאים בצורה ראויה, אין דבר כזה.

אלכס קושניר: פה אני לא מסכים אתך, אבל בסדר.

אבשלום וילן: עברתי את כל הממשלות.

אבשלום וילן: אני אף פעם בחקלאות לא מתייחס לממשלה כאל פוליטיקה, אלא באופן ענייני.

אבשלום וילן: עניינית, אין תשובות לחקלאים, וחבל.

אבשלום וילן: מה שאתה שומע פה זה קצה הקרחון.

אבשלום וילן: אתה יכול להגיד: אוקי, בדקנו את הנתונים, התווכחנו, רבנו, נתנו, לא נתנו, אבל אתה מרגיש שהם מטפלים ולא מספרים סיפורים.

אבשלום וילן: ואני אומר לך שיותר מדי פעמים – אתה רואה פה עכשיו שתי דוגמאות – מספרים סיפורים ולא מטפלים עניינית.

אבשלום וילן: זה אף פעם לא היה ככה.

אנה מלר: אני חייבת לדייק, הם כן טיפלו.

אנה מלר: אתה חייב לשמוע, אדוני היושב-ראש, אני חייבת להגיד לך, לא הבנת אותי.

אלכס קושניר: הבנתי מספיק כדי להגיד שמשרד החקלאות ומשרד האוצר לא באו מוכנים לדיון הזה, והבנתי מספיק כדי להגיד לכם: חברים, יש לכם שבועיים להכין לי מסמך מסודר, משותף של משרד החקלאות ומשרד האוצר, עם כל הנתונים שיש לכם, כי גם אם הנתונים לא אצלכם, הם ברשות המיסים, הנתונים עם המסקנות.

אלכס קושניר: תסבירו לי למה לא, או שאולי תגיעו למסקנה שכן.

אלכס קושניר: אני לא מוכן שתבואו לדיון שלי ככה לא מוכנים לא משרד החקלאות ולא משרד האוצר.

אלכס קושניר: אני מבקש תוך שבועיים להציג לי מסמך מסודר על הנושא של ענף התבלינים – כמה סיוע ניתן, מה הפגיעה במחזור לפי הנתונים אצלכם, והמסקנות שלכם לגבי הנושא הזה, ואחר כך נראה אם לקיים דיון.

אנה מילר: משרד החקלאות הגיש מסמך.

אנה מילר: הוא הגיש מסמך, זה לא נכון.

אלכס קושניר: אנה, בוועדות בכנסת לא נהוג לקטוע את חברי הכנסת וגם לא את יושב-ראש הוועדה.

אנה מלר: סליחה.

אלכס קושניר: את מה שאמרת עכשיו, אמרת גם לפני זה, הבנתי.

אנה מילר: אז אצלך על השולחן.

אלכס קושניר: גם אני קראתי את המסמך שנמצא אצלי על השולחן.

אלכס קושניר: אבל אני רוצה ששני המשרדים שרלוונטיים לדיון הזה יישבו יחד ויציגו לוועדת הכספים של הכנסת את המסמך, עם המסקנות ועם הכול.

אלכס קושניר: אני חושב שאני מספיק ברור, נכון גלעד?

אלכס קושניר: נכון אירנה?

אירנה אטינגר: אין שום בעיה, אנחנו נכין מסמך.

אלכס קושניר: תוך שבועיים.

אלכס קושניר: אני בטוח שאנחנו עוד נחזור לדון בנושא הזה של ענף התבלינים.

אלכס קושניר: תודה רבה, תוך שבועיים ברגע שיהיה מסמך, אני אעדכן גם את חברי הוועדה וגם את מגדלי התבלינים.

ינון אזולאי: מה ששר החקלאות שלח ב-י' באב, 19 ביולי, על פניו יש פה נתונים, אבל כנראה שיש לו גם את הנתונים היותר מעמיקים, אז כנראה שזה בכלל במגרש של משרד האוצר, שהם כנראה יודעים את הנתונים ומעבירים אותם.

ינון אזולאי: אנחנו מכירים את משרד האוצר ויודעים איך זה עובד.

ינון אזולאי: אדוני היושב-ראש, מכיוון שאני לא יודע אם יהיה דיון מחר, אני מבקש שני דברים לגבי דיונים שיהיו בפגרה: אם יהיו דיונים בפגרה, בגלל שזה יום האישה, להתחשב בנשים שלנו שנוכל לעזור להן, ובנשים שעובדות פה שיוכלו לנהל את הבית.

ינון אזולאי: אני חושב שזאת מחווה במיוחד בכל ההכנות לפסח, שלא ניפגע ולא נפגע.

ינון אזולאי: אתה בוודאי תקיים לפחות דיון אחד בפגרה.

ינון אזולאי: אני לא מאמין שלא תקיים.

אלכס קושניר: אתה מכיר אותי.

ינון אזולאי: אני מבקש שבדיון שיתקיים לפני פסח, כי בטח גם תרצה להרים אתנו כוסית לחג, תדאג להביא את ה-46 שכבר אז אמרו שיעבירו אם יש להם משהו.

ינון אזולאי: צריך לבדוק אם הועברו - - -

אלכס קושניר: יש, עבר.

ינון אזולאי: אני אשמח שזה יהיה לפני החג, כדי שנוכל לעזור לאותן עמותות, בהמשך לבקשתי משבוע שעבר.

אלכס קושניר: מבחינת ההתנהלות בפגרה, טוב שאמרת את זה.

אלכס קושניר: אנחנו ננסה לצמצם את כמות הימים, וגם ננסה להודיע מראש ככל שניתן כדי שאנשים יוכלו להתארגן.

אלכס קושניר: כבר אני אומר שביום שני הקרוב יתקיימו דיונים.

אלכס קושניר: נכון להיום, זה מה שמתוכנן לשבוע הבא, ואחר כך אנחנו גם נעדכן לגבי השבוע אחריו וגם סדר היום ייצא בצורה מסודרת.

ינון אזולאי: הייתי מבקש לגבי ה-46, שתעשה - - -

אלכס קושניר: לא ביום שני הקרוב, אבל אולי נעשה בהמשך.

אלכס קושניר: תודה רבה, הישיבה נעולה.